Filgħodu. Mort għand tax-xagħar. Poġġejt bil-qiegħda fuq is-sufan. Kien hemm erba' rivisti. Kienu antiki. Kien hemm ħafna tpaċpiċ. Kien fuq stejjer li ilni naf bihom. L-istess bħall-istejjer fuq ir-rivisti. Cheryl Cole tal-Girls Aloud m'għadiex ma' Ashley Cole skont il-Hello. Skont ta' ħdejja, das-sajf mhux daqshekk qalil. li darba kienet toffri m'għadiex toffrieh. Ma jidhirlix li għola minn dak iż-żmien 'l hawn. Naħseb aktar kwistjoni ta' ħela ta' ħin biex tagħmlu. Difrejja bħalissa foloz u ma kelliex x'ingerrem. Infaħt bil-pulit Imma għallinqas żebgħatli xagħri sew, kif xtaqt. L-iswed ħareġ ħafna u meta ħarist lejn il-mera ħadt pjaċir b'li rajt. Meta ħarist biċ-ċiera lejn il-mera x-xagħar ħareġ l-effett li ridt aktar. Dik ta' Lara Croft. Filgħaxija. Ġejna sal-baħar. Ma nistax ngħum. Jekk ngħum nimla l-baħar bl-iswed, bħal qarnita li għada kif qalgħet daqqa ta' ganċ minn bugħaddas. L-għarus iħobb jistad. Dejjem iġib aktar minn qasba waħda. Dejjem ingerger fuq hekk. Imma llum tani għal waħda. Tani li nistad. U li s-soltu jkun żejjed illum ġie ta' użu. Poġġejt is-siġġu ftit 'il bogħod minnu għax hu ħdejh iżomm il-ġobon tal-ħut u jdejjaqni. Imma qiegħda ninnutah. Qed iwaddab qrib ix-xlief tiegħi xorta. Qgħadt 'il bogħod minnu ma ħax għalih. Hawnhekk għallinqas m'hawnx wisq nies. U min hawn, mhux min jafni. Kieku naħseb nistħi ftit. M'hawnx paroli bħal għand tax-xagħar. M'hawnx rivisti lanqas. Lanqas mirja. Imma l-baħar ċar biżżejjed biex nara persunti fih u nimmaġina li rrid kif qiegħda nidher. Il-qasba tidher qisha lanza. Għal darb'oħra grazzi lil Pawlu Mizzi għar-ritratt li inspiraw dawn l-erba' kelmiet.